नई दिल्ली। उत्तर प्रदेश में सपा और बसपा के बीच गठबंधन के बाद लंबे समय तक के लिए इस गठबंधन को आगे बढ़ाने की ओर बसपा सुप्रीमो मायावती ने इशारा किया है। मायावती ने कहा कि अखिलेश के साथ 2019 के लोकसभा चुनाव को लेकर दोनों दलों के बीच सीटों के समझौते पर बात बनने के बाद इस गठबंधन का ऐलान किया जाएगा। साथ ही मायावती ने दक्षिण में एचडी देवेगौड़ा की पार्टी जनता दल सेक्युलर के साथ भी गठबंधन की बात कही है। मायावती लगातार ऐसी संभावनाओं को तलाश रही है जिसमे उन्हें कांग्रेस से इतर भाजपा के खिलाफ गठबंधन में अहम भूमिका मिल सके, जिससे की वह आने वाले समय में देश की पहली दलित प्रधानमंत्री के रूप में अपना दावा ठोक सकें। जेडीएस के नेता 2019 के लोकसभा चुनाव में मायावती को काफी अहम किरदार मान रहे हैं।